جهة فاس مكناس

جهة **فاس مكناس** (بلأمازيغية: ⵜⴰⵎⵏⴰⴹⵜ ⵏ ⴼⴰⵙ ⵎⴽⵏⴰⵙ، بالفرانساوية: Fès-Meknès) وحدة من لجيهات ديال لمغريب اللي تصايبو عام 2015، من مورا ما نقصو عدد لجيهات من 16 لـ 12. لجيهة كاينة فالشمال الشرقي ديال البلاد، و لعاصيمة ديالها هي فاس، و مابين لمدون اللي كاينين فلجيهة: مكناس وبولمان وصفرو وإيفران وتازة. عدد السكان على حساب لإحصاء اللي تدار فـ2014 وصل فهاد لجيهة لـ4,236,892. لميساحة ديال لجيهة هي 	40,075 كم².

## السكان ولأقاليم
### السكان فلأقاليم ديال لجيهة
هاد لجدوال كايبين لأقاليم ديال لجيهة والسكان ديالها:

### التطور ديال شحال دالسكان
هاد لجدوال كايعطي التطور ديال سكان لجيهة مابين 1994 و2004.

## لجغرافيا ولموناخ
جهة فاس مكناس محاديها من الشمال جهة طنجة تطوان الحسيمة ومن لجانوب جهة درعة تافيلالت ومن الشرق جهة الشرق ومن لجانوب لغربي جهة بني ملال خنيفرة ومن لغرب جهة الرباط سلا القنيطرة. هاد لجيهة فيها بزاف ديال لخصائص لجغرافية بحال أنه دايز منها جبال لأطلس لمتوسط ؤويدان بحال واد سبو وهضاب من متوسطة لعلو حتى لعالية، وتيلال دلبدو ديال الريف فالشمال، تلال ميسور وسهول سايس. لميساحة ديال لجيهة واصلة لـ40,075 كم². لجهة ديال فاس مكناس فيها تلاتة ديال لأنواع د لموناخات:
* موناخ قاري فالشمال ديالها، كيكون سخون وناشف بزاف فالصيف، و بارد ورطب ف الشتا. معدّال التساقوطات فيه 450 مم و كتسوط فيه ريح ناشفة و باردة ولا باردة ورطبة ف شتا، وريح سخونة ديال الشرݣي فالصيف.
* موناخ بارد ورطب فالجبولة، بارد بزاف ومݣلاصي فالشتا، و معتادل فالصيف. لمعدّال ديال التساقوطات فيه كيفوت 600 مم وكيطيح فيه التبروري وكتجي فيه فيضانات مورا الشتا.
* موناخ نص ناشف ف تيلال العالية ديال بولمان، لي التساقوطات فيه ما كتفوتش 250 مم. الشتا كتكون فيه باردة بزاف ومݣلاصية، و الجريحة تقريبا كل نهار.

هاد لجدوال كيعطي لمعلومات على لحرارة والشتا فمدينة فاس اللي هي لعاصيمة ديال لجيهة.

## لبينية التحتانية
[150px|تصغير|يسار|[مطار فاس الدولي من السما.]]
مطار فاس الدولي (مطار فاس سايس) هو مطار كاين فمدينة فاس وكايسيرڤي لجيهة ديال فاس مكناس. كيبعد لمطار على الصونطرڤيل ديال لمدينة بـ 11 كيلوميتر، وقريب من لوطوروت ديال الرباط-وجدة. كيتعتابر رابع أكبر مطار فلمغريب من ناحية عدد لمسافرين. تفتاتح لمطار فـ1960 فعهد محمد الخامس بلحضور ديال ملك الأردن الحسين بن طلال وكايقدر يهز 2.500.000 مسافر.

كاينة واحد لوطوروت اللي دايزة من لجيهة هي لوطوروت التالتة اللي كاتدي من الرباط حتال مدينة وجدة والطول ديالها 496 كيلوميتر. هاد لوطوروت كادّوز من مكناس وفاس وتازة.

بالنسبة للطرقان لوطنية لجيهة دايزين فيها سبعة واللي هوما الطريق لوطنية 4 والطريق لوطنية 6 والطريق لوطنية 8 والطريق لوطنية 13 والطريق لوطنية 15 والطريق لوطنية 27 والطريق لوطنية 29.

## ليقتيصاد

### لفلاحة
[150px|تصغير|يسار|فيرمة فجوايه [مكناس.]]
كاتوصل لميساحة الصالحة للزيراعة فجيهة فاس مكناس لـ1.340.826 هيكتار، ما بينها 184.162 هيكتار مسقية، بقيمة زايدة وصلات لـ9.1 مليار ديال الدرهم. لجيهة كاتنتج زيت الزيتون فـلمطة، عزابة، زرهون ووطات لحاج، حب لملوك فعين اللوح، اللوز فأكنول، التفاح فتافجيغت ولكبّار فزرهون وفاس. فلمجال ديال التربية دلبهايم لجيهة فيها لبݣر ولغنام ولمعاز والجمال ولخيول، واللي غالب بزاف هما لغنام اللي وصل عدد الريوس ديالهوم فعام 2015 لتلاتة دلمليون و532 ألف راس، واللي عطاو قيمة زايدة 3.5 مليار ديال الدرهم.

### الصيناعة
فجيهة فاس مكناس الصيناعة واقفة على لينتاج ديال لاغدية الزيراعية والتواب والجلد بنيسبة واصلة لـ60% من لقيمة الزايدة ديال لجيهة. كاينة 997 وحادة صيناعية فلجيهة مخدّمة 47 ألف واحد، أولا 9% ديال لپيرصونيل فلمغريب. 61% ديال هاد لوحادات كاينين ففاس و18% كاينة فمكناس. كاينين 4 ديال لوحادات الصيناعية فلجيهة. الصيناعة التقليدية هي شي حاجة اللي معروفة بيها لجيهة ديال فاس مكناس، واخا ماكايناش معطايات كاملة ولايني مايمكنش لينا نتاجهلو هاد لحقيقة. هاد النوع ديال الصيناعة كاينتج فالساس ديالو لحوايج اللي مصاوبين من الجلد (26.3% ديال الشيفر دافّير) ولموجوهارات (22.3%) والصبابط (14.2%).

### السياحة
[150px|تصغير|يسار|مدرسة بنيوسف فمدينة [فاس]]
كاين بزاف مايتشاف فجيهة فاس مكناس، بحال لمدينة لقديمة ديال فاس ومدينة وليلي لقديمة. كاينين حتى لحامات ديال مولاي يعقوب ولغابات ديال لارز فإيفران اللي فيها 115.920 هيكتار وبزاف ديال الضايات بحال ضاية عوا. فصفرو كاينين بزاف ديال لمناضير الطبيعية بحال غابات تاݣلتونت وجبال بويبلان، وكاينين بزاف ديال لمآتير التاريخية فمكناس اللي بناوها لمرابطين أولا تاونات اللي بناوها لموحدين. جات كتر من مليون ديال السياحة لفاس فعام 2015 لواحد لجيهة اللي فيها 335 أوطيل بكتر من 19 ألف فراش.

## شوف حتى
* التقسيم الترابي دلمغريب
* جيهات لمغريب
* جهة الداخلة وادي الذهب
* جهة الرباط سلا القنيطرة
* جهة سوس ماسة

## مصادر


تصنيف:جيهات لمغريب
تصنيف:مقالات فيها مصدر و 3000 بايت
تصنيف:تأسيسات د 2015 ف لمغريب